CELEX: C2004/217/65
Language: da
Date: 2004-08-28 00:00:00
Title: Sag T-266/04: Sag anlagt den 1. juli 2004 af Kongeriget Spanien mod Kommissionen for De Europæiske Fællesskaber

28.8.2004   
            
            
               DA
            
            
               Den Europæiske Unions Tidende
            
            
               C 217/36
            
         Sag anlagt den 1. juli 2004 af Kongeriget Spanien mod Kommissionen for De Europæiske Fællesskaber
   (Sag T-266/04)
   (2004/C 217/65)
   Processprog: spansk
   Ved De Europæiske Fællesskabers Ret i Første Instans er der den 1. juli 2004 anlagt sag mod Kommissionen for De Europæiske Fællesskaber af Kongeriget Spanien ved advokat Fernando Díez Moreno, som befuldmægtiget, og med valgt adresse på Den Spanske Ambassade i Luxembourg, Boulevard Emmanuel Servais, nr. 4-6
   Sagsøgeren har nedlagt følgende påstande:
   
               —
            
            
               Kommissionens beslutning af 29. april 2004 annulleres for så vidt den i forhold til Spanien indebærer udelukkelse af udligningstilskud til tilbagekøb af friske frugter og grøntsager fra markedet (5 253 604 EUR) og udelukkelse af udligningstilskud inden for sektoren for markafgrøder og dyrepræmier, bortset fra beløbet for produktionsåret 2000/2001 i La Rioja inden for sektoren for markafgrøder (1 659 053 EUR).
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Den anfægtede afgørelse omfatter i relation til den sagsøgende medlemsstat fire udelukkelser: a) udligningstilskud til tilbagekøb af friske frugter og grøntsager fra markedet, b) støtte til forarbejdning af citroner, c) levering af levnedsmidler fra interventionslagre med henblik på uddeling til de socialt dårligst stillede, og d) markafgrøder og dyrepræmier. Nærværende stævning vedrører kun udelukkelsen af udligningstilskud til tilbagekøb af friske frugter og grøntsager fra markedet (5 253 601 EUR som følge af en angivelig mangelfuld kontrol i Murcia og Valencia) og udelukkelsen inden for sektoren for markafgrøder og dyrepræmier, bortset fra beløbet for produktionsåret 2000/2001 i La Rioja inden for sektoren for markafgrøder, for så vidt som det beløb, der anses for at være udelukket fra fællesskabsfinansiering inden for denne sektor, udgør 1 659 053 EUR.
   Til støtte for sine påstande har Spanien fremført følgende anbringender:
   
               —
            
            
               udligningstilskud til tilbagekøb af friske frugter og grøntsager fra markedet
               Til dette punkt anføres, at de spanske myndigheder, selv om de som følge af en fejlagtig fortolkning ikke udførte fuld kontrol af de tilbagekøbte produkter, traf foranstaltninger med henblik på at ændre fremgangsmåden straks efter, at Revisionsretten for De Europæiske Fællesskaber havde gjort dem opmærksom på fejlen. Det tilføjes i denne forbindelse, at det ikke forekommer rimeligt, at Spanien straffes for en situation, der er opstået som følge af en fejlagtig fortolkning af de gældende regler, og denne fejl blev berigtiget, straks den kom de spanske myndigheder til kundskab. Der må i denne sammenhæng lægges vægt på, dels at de spanske myndigheder udviste stor omhu med at få løst det problem, der blev påpeget af Revisionsretten, og dels at de udførte en kontrol på stedet i et stort antal tilfælde, hvilket gik ud over den påbudte kontrol.
            
         
               —
            
            
               markafgrøder og dyrepræmier.
               Til dette punkt anføres, at Kommissionen i overensstemmelse med artikel 7, stk. 4, i forordning (EF) nr. 1258/99, sammenholdt med artikel 5, stk. 2, i forordning nr. 729/70, burde have undtaget alle Baskerlandets udgifter for produktionsåret 1998/1999 og produktionsåret 1999/2000 fra den finansielle korrektion. Disse betalinger fandt sted henholdsvis før den 31. januar 1999 og før den 31. januar 2000. Det samme gælder for Riojas vedkommende.
               For så vidt angår sektoren for dyrepræmier ses meddelelsespligten i medfør af artikel 8 i forordning (EØF) nr. 1663/95 desuden ikke at være blevet opfyldt.
               Kongeriget Spanien gør gældende, at ydelserne vedrørende dyrepræmier for regnskabsårene 1998, 1999 og 2000 faktisk allerede blev revideret og opgjort i forbindelse med undersøgelsen 2000/01. Hvad angår ansøgningerne for 1998, 1999 og 2000 for Baskerlandet og ansøgningerne for 1998 og 2000 for Rioja, har Kommissionen foretaget en finansiel korrektion, uden at tage hensyn til, at dens tjenestegrene ved den ovenfor nævnte undersøgelse havde konkluderet, at der ikke var behov for finansielle korrektioner, for så vidt angår de nævnte ansøgninger. Det, som Kommissionen nu forsøger med undersøgelsen for 2000/2011, er følgelig at genåbne en sag, der er blevet afsluttet tidligere, idet et andet hold fra EUGFL gennemgår de samme ansøgninger fra årene 1998-2000, der allerede på daværende tidspunkt blev gennemgået, og herunder behandler det samme spørgsmål om anvendelse af sanktioner og herved er nået til afvigende konklusioner i relation til anvendelsesområdet for udelukkelse fra fællesskabsfinansiering.